**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2016 ОНЫ 08 ДУГААР САРД ХИЙЖ ГҮЙЦЭТГЭСЭН

АЖЛЫН ТАЙЛАН

1/ Нийслэлийн Иргэдийн Төлөөлөгчдийн Хурлын Тэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцны үйл ажиллагаа эрхлэх журам"-ын дагуу жуулчны байр сууцны үйлчилгээ эрхлэгчдээс 8 дугаар сарын байдлаар нийт 29 санал хүсэлт, ирсэн /төрийн үйлчилгээний нэгдсэн төвд хандаж албан бичгээр 25, иргэнээс 4 хүсэлт/ ба стандартын шаардлага хангасан 3 иргэн, 21 ААН-д үйл ажиллагаа эрхлэх зөвшөөрөл олгосон. Стандартын шаардлага хангаагүй 1 ААН-д хугацаатай үүрэг даалгавар өгч, стандартын үзлэгт хамрагдах хүсэлтэй 4 ААН-ийн хүсэлтийн дагуу үзлэгт хамруулахаар бэлтгэлийг хангаж байна.

2/ Жуулчны аюулгүй байдлыг хангах зорилгоор Улаанбаатар хотын цагдаагийн газартай хамтран “Жуулчдад ээлтэй оюутан цагдаа” хөтөлбөрийг 2016 оны 06-08 дугаар саруудад хэрэгжүүлж дуусав. Нийт 110 оюутныг англи хэл, харилцааны соёл, хууль эрх зүйн мэдлэг олгох сургалтад хамруулж, оюутан цагдаа нарыг гадаадын жуулчид ихээр зорчдог 55 цэг, гудамж талбайд, үзвэр үйлчилгээний газраар эргүүлд ажиллуулав. Жуулчдыг гэмт хэрэг зөрчилд өртөхөөс сэргийлэх, тэдэнд хэрэгцээт мэдээллийг өгөх зэрэг үүргийг гүйцэтгэсэн ба бусад иргэдээс ялгарах таних тэмдэг, хувцас, формоор хангасан. Хороо, дүүргийн Цагдаагийн хэсэг, Аялал жуулчлалын мэдээллийн төвүүдээс зөвлөгөө авч, харилцан туслалцаж ажиллахын зэрэгцээ тус газраас англи-монгол ярианы дэвтэр 150 ш, Улаанбаатар хотын газрын зураг 200 ш, зика вирус, бусад халдварт өвчнөөс урьдчилан сэргийлэх зөвлөмж хуудас 500 ш-ийг аялал жуулчлалын байгууллагуудад зориулан түгээв. Үндэсний их баяр наадмын үеэр Төв цэнгэлдэх хүрээлэн, төв талбайд болсон соёл урлагийн арга хэмжээ, баяр наадмын үйл ажиллагааны үеэр гадаадын иргэнд монгол наадмын тайлбарласан гадаад хэл дээрх эвхмэл гарын авлага, наадмын хөтөлбөрийг түгээх, сонирхсон зүйлд нь хариу өгөх, үзвэр, үйлчилгээний байршлууд болон эрсдэлээс сэргийлэх зөвлөмж өгч, нийт 3000 гаруй гадаад иргэнд туслалцаа, үйлчилгээ үзүүлэв. Тус хөтөлбөрийн хаалтын ажиллагааг 2016 оны 09 дүгээр сарын 01-ний өдөр зохион байгуулж идэвхи санаачлагатай ажилласан 15 оюутанд өргөмжлөл гардуулав.

3/ Шашин соёлыг сурталчлах зорилгоор “Даншиг наадам-Хүрээ цам-2016” наадмыг 2016 оны 08 дугаар сарын 06-07-ны өдрүүдэд Хүй долоон худагт зохион байгууллаа. Тус газраас аялал жуулчлалын буюу шашин соёлын бараа бүтээгдэхүүний үзэсгэлэнг зохион байгуулж ажиллав. Үзэсгэлэнд Гандантэгчинлэн хийд, Мамбадацан хийд, Их Майдар төсөл нийт шашны 9 байгууллага, үндэсний хувцас, гар урлалын бараа бүтээгдэхүүн үйлдвэрлэдэг 20 ААН оролцож гадаад дотоодын иргэд жуулчдад арьс шир, нэхмэл ноосон, дээл, эмээл хазаар, мөнгө зэсэн эдлэл хэрэглэл гэх мэт бараа бүтээгдэхүүнүүдийг танилцуулав. Гадаад, дотоодын иргэд, жуулчдад мэдээлэл өгөх зорилгоор аялал жуулчлалын явуулын мэдээллийн цэгийг ажиллуулж, эрийн гурван наадмын танилцуулга материал, Улаанбаатар хотын газрын зураг, даншиг наадмын хөтөлбөр, Улаанбаатар хотын талаарх англи, хятад, герман, солонгос, япон хэл дээрх эвхмэл танилцуулгыг түгээж, тайлбар таниулга өгч ажиллалаа. Явуулын мэдээллийн цэгээр нийт 6000 гаруй гадаад, дотоодын иргэнд үйлчилгээ үзүүлэв.

4/ БНСУ-ын Чэжүгийн Аялал жуулчлалын газар болон нийслэлийн Аялал жуулчлалын газрын хамтын ажиллагааны хүрээнд нийслэл хот орчмын амралт, аялал жуулчлалын 2 бүсэд явган аяллын зам тохижуулах бөгөөд Богдхан уулын Хонхор-Скай ресорт чиглэлээр, Горхи-Тэрэлжийн байгалийн цогцолбор газарт Чингис уулын чиглэлд маршрутын чиглэлийг эцэслэн тогтоолоо. Эдгээр тогтоосон маршрутын дагуу БНСУ-ын мэргэжилтнүүдийн хамт ажиллаж хийх тохижилтын тэмдэгүүдийн дизайнуудыг гаргаж, хэвлэх ажлууд БНСУ-д хийгдэх бөгөөд манай газартай цахимаар холбогдож, дизайн эх бэлтгэлийг хянуулж байхаар тохиров.

5/ Нийслэлийн Аялал жуулчлалын газар нь шууд нислэгтэй хотуудын зах зээлд чиглэсэн маркетингийн сурталчилгааны ажлуудыг 2016 оны турш зохион байгуулж байна. Өнгөрсөн 3 дугаар сард ОХУ-д зохион байгуулагдсан олон улсын МИТТ үзэсгэлэнгийн үеэр “Непутевые заметки” нэвтрүүлэгтэй хамтран ажиллахаар тохиролцсоны үндсэн дээр 3 хүний бүрэлдэхүүнтэй нэвтрүүлгийн баг 8 дугаар сарын тусгай дугаараа Улаанбаатар хотоос бэлтгэхээр ирж 2016 оны 8 дугаар сарын 6-7-ны өдрүүдэд Даншиг наадмыг түлхүү сурвалжлан нэвтрүүлгээ бэлтгэсэн бөгөөд хот орчмын аялал, амралтын бүсүүдэд зураг авалт хийв. Нэвтрүүлгийн баг бүрэлдэхүүний Улаанбаатар хот хүртэлх нисэх онгоцны тийзийг МИАТ ХК, Улаанбаатар хот дахь зочид буудал, дотоод тээвэрлэлт зэргийг Нью Жуулчин ХХК хариуцан хамтран ажиллалаа. Непутевые заметки нэвтрүүлэг нь орос хэлтэй орнуудын дунд хамгийн олон үзэгчтэй нэвтрүүлэг юм.

6/ Дэлхийн хаягжилтын дэвшилтэт технологи болох "What3words" аппликэйшнийг Улаанбаатар хотод нэвтрүүлж, Монгол хэл дээрх хувилбарыг нээв. Нийслэлийн Аялал Жуулчлалын Газар “What3Words” компанийн гүйцэтгэх захирал Крис Шэлдрикийн хүсэлтээр жуулчдын үзвэл зохих онцлох үзмэрийн газрууд, үйлчилгээний байгууллагуудыг гурван үгтэй хаягжилтаар тэмдэглэж албан ёсны сайтдаа байршуулсан бөгөөд уг төслийг үйл ажиллагаандаа хэрэгжүүлсэн анхны төрийн байгууллага боллоо. Гудамж талбайн хаяг байршлыг 3 үгээр нэршүүлж, иргэн тухайн байгаа газрынхаа гурван үгийг бусадтай хуваалцсанаар хаяг байршил олох нь тун хялбар болж байгаа хэрэг юм. Нийслэлийн Аялал Жуулчлалын Газрын инфомат төхөөрөмж болон [www.ulaanbaatour.mn](http://l.facebook.com/l.php?u=http%3A%2F%2Fwww.ulaanbaatour.mn%2F&h=WAQFMKWsCAQEPqofDe2CojMs7Sweq9KeOhlZX_Fbgsm8WcQ&enc=AZP2TPlLCKgIkMY_wF71MjQ8ZNS3vCP__rGtvkAfok6x507Nfq2m38Lxh5l_0THJbT05CTCmiPwhw6nYxyb9cCSdxZFUcjt3va8l0f6RzbaNrn9cBSCEY-aCfZolnaUGnoSmYIT40_2rbv4dnYFjBIiS9as5gb6XTJBQ8OgBU_6rcdoUuyaNv5xuy4ytAtWPOYGnXY5NCZMzi7wnQcydjJoF&s=1) сайтын газрын зураг дээр орсон байгууллагуудын хаяг одоо Англи болон Монгол хэл дээр 3 үгтэй хаягаар тус тус тэмдэглэгдсэн бөгөөд тусгай аппликэйшнийг гар утсандаа үнэ төлбөргүй татан суулгаснаар хайсан газраа олох боломжтой боллоо.

7/ Нийслэлийн Аялал жуулчлалын газар хэрэгжүүлсэн, шинээр санаачилсан ажлуудаараа Дэлхийн аялал жуулчлалын салбарын шилдгүүдийг шалгаруулдаг World Travel awards наадамд 2 ангилалд нэр дэвшээд байна. Дэлхийн аялал жуулчлалын салбарын хамгийн томд тооцогдох энэхүү наадам нь энэ жил 23 дахь удаагаа зохиогдох бөгөөд бүсчилсэн байдлаар шилдгүүдээ шалгаруулж, тэдгээрээс шалгарсан шилдгийн шилдгийг тухайн жилийнхээ төгсгөлд олон улсад зарладаг уламжлалтай. Манай хот 2016 оны шилдгийн төлөөх өрсөлдөөнд Азийн бүсэд Бээжин, Бангкок, Ханой, Куала Лампур, Сингапур, Токио, Сөүл, Шанхай зэрэг хотуудтай өрсөлдөнө. /Азийн шилдэг хотын аялал 2016 Азийн шилдэг Хурал Чуулган зохион байгуулах хот 2016 гэх 2 ангилалд өрсөлдөнө. Бүсийн шилдгүүд 2016 оны 10 дугаар сард Вьетнамын Данан хотод болох финалийн гала хүлээн авалтын үеэр тодорно.

8/ Нийслэлийн үйлчилгээний нэгдсэн төвөөс Дүнжингарав салбарт 2016 оны 08 дугаар сарын 17, 22-ний өдөр зохион байгуулсан өргөдөл гомдлын програм хөгжүүлэлтийн талаар зохион байгуулсан сургалтад тус газрын Маркетинг сурталчилгаа хариуцсан мэргэжилтэн, Архив бичиг хэргийн эрхлэгч нар хамрагдав.

9/ Тус газарт байрлах Жуулчны мэдээллийн төв болон УБ хотын Цагдаагийн газарт байрлах мэдээллийн төвүүдээр 8 дугаар сард нийт гадаадын 282 жуулчин, 16 иргэн аж ахуйн нэгж байгууллага, 76 дотоодын жуулчин үйлчлүүлэв.

10/ Тус газарт дээд газраас 7, бусад газраас 9 албан бичиг ирснээс хариутай 1 бичгийг 100% шийдвэрлэсэн. Үлдсэн 8 бичиг нь хариугүй бичиг байна.

11/ Үндсэн үйл ажиллагааны чиглэлээр 7, явуулсан бичиг 20, боловсон хүчний чиглэлээр 1 нийт 12 албан бичгийг бүртгэн хэвлэмэл хуудсанд буулган баримтжуулж, хүргүүлсэн.

ХЯНАЖ ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо.......................................

ТАЙЛАНГ НЭГТГЭСЭН:

ТӨЛӨВЛӨЛТ ХАРИУЦСАН

МЭРГЭЖИЛТЭН Б.АМАРЗАЯА

огноо....................................